SKRIFTLIG FORESPØRGSEL E-1914/99

af Ria Oomen-Ruijten (PPE-DE) til Kommissionen

(29. oktober 1999)

Om: Gennemførelse af forordningen om registrering og anvendelse af visse typer subsoniske fly

1. Den 10. september 1999 indeholdt Financial Times en artikel om den aktuelle situation i forhandlingerne med USA om tilladelse af fly med eftermonterede støjdæmpningssæt benævnt hushkits. Er indholdet af denne artikel korrekt?

2. Er Kommissionen sig bevidst, at Europa-Parlamentet den 16. september 1999 med kvalificeret flertal vedtog en forordning, hvorefter det fra 1. april 2002 skulle forhindres at beflyve europæiske lufthavne med amerikanske fly som har fået disse støjdæmpningssæt eftermonteret (Rådets forordning (EF) nr. 925/1999(1) af 29. april 1999)?

3. Hvad er årsagerne til, at denne forordning ikke er blevet gennemført rettidigt, hvorved der frembyder sig yderligere mulighed for at benytte disse støjende amerikanske fly i Europa? Hvilket retsgrundlag har Kommissionen haft for dette? Under kommissionsmedlem Kinnocks besøg i Miljøudvalget i juli 1999 blev der ikke anført noget retsgrundlag for udsættelse eller ændring af forordningen!

4. Erkender Kommissionen de økonomiske bestræbelser i medlemsstaterne for (i afhjælpningsøjemed) at dæmpe og afgrænse støjen omkring de nationale og regionale lufthavne og således (i forebyggelsesøjemed) varetage myndighedernes og borgernes interesse i, at flyene skal gøres støjsvage?

5. Hvorfor behandles den amerikanske flyindustri så lempeligt? Så snart der lyder protester fra amerikansk side, synes den europæiske lovgivning enten at blive tilsidesat eller udsat.

6. Kan det bekræftes, at forordningen (som har direkte virkning) træder i kraft snarest muligt?

(1) EFT L 115 af 4.5.1999, s. 1.

Svar afgivet på Kommissionens vegne af Loyola de Palacio

(3. december 1999)

1. Artiklen i Financial Times den 10. september 1999 afspejler den amerikanske regerings holdning under en udvalgshøring om de såkaldte hushkits i Kongressen den 9. september. Den afspejler ikke Kommissionens vurdering af drøftelserne med USA, som der redegøres nærmere for

i Kommissionens meddelelse(1) til de andre fællesskabsinstitutioner af 29. september 1999 om de fremskridt, der er gjort under konsultationerne med USA om udviklingen af en ny generation af støjstandarder for civile subsoniske jetfly og afviklingsforanstaltninger for de mest støjende civile subsoniske jetfly i kapitel 3.

2. Kommissionen ved, at Europa-Parlamentet den 16. september 1998 på basis af Valverde Lopez' rapport vedtog en udtalelse efter første behandlingen af Kommissionens forslag til Rådets direktiv om brug og registrering i EU af visse former for civile subsoniske jetfly, der er blevet ombygget og fået ny certificering for, at de opfylder standarderne i bind 1, del II, kapitel 3 i bilag 16 til konventionen om international civilluftfart, 3. udgave(2).

3. Skønt Kommissionen har arbejdet frem mod anvendelsen af Rådets forordning (EF) nr. 925/1999 af 29. april 1999(3) fra den dato, der var angivet i dens første forslag, rejste den ikke indvendinger imod Rådets enstemmige beslutning om i denne usædvanlige sag at udsætte forordningens anvendelse med ét år, uden at det skaber præcedens. I henhold til den tidligere artikel 189c skulle Rådet vedtage foranstaltningerne og dermed sikre, at dens holdning om vedtagelse ikke gik imod Europa-Parlamentets; Kommissionen skulle ikke sikre sig, at den havde Parlamentets godkendelse. Kommissionen har altid lagt vægt på at sikre, at forordningen blev vedtaget og trådte i kraft, så den kunne fastholde sine miljømålsætninger.

4. Kommissionen er bekendt med medlemsstaternes og luftfartsindustriens økonomiske bestræbelser på at sikre bedre overensstemmelse mellem lufttransportaktiviteterne og livskvaliteten for de personer, der bor i nærheden af lufthavne. For at støtte denne indsats, har Kommissionen derfor foreslået at fastfryse den videre brug af de mest støjende fly.

5 og 6. Som kommissæren med ansvar for transport og energi forklarede fornyligt på et møde i udvalget om regionalpolitik, transport og turisme den 12. oktober 1999 er der udsigt til, at de aktuelle ICAO-aktiviteter får et positivt udfald i 2001. Dermed kan EU træffe et strategisk valg mellem den nye forordnings ikrafttræden den 4. maj 2000, hvilket risikerer en konflikt, der kan true udviklingen af en ny ICAO-støjstandard, og ICAO's vedtagelse af en støjstandard med større miljøfordele end i forordningen. Hvis USA bekræfter, at de er villige til fuldt ud at bidrage til en vellykket gennemførelse af ICAO's aktiviteter om udvikling af en ny støjstandard og regler for afvikling af de mest støjende fly under kapitel 3, kan Kommissionen på visse betingelser acceptere at foreslå, at datoen for anvendelsen af Rådets forordning (EF) nr. 925/1999 udsættes yderligere. Det strategiske valg afhænger imidlertid af hvilke garantier, USA kan give.

(1) KOM(1999) 452 endelig udg.

(2) EFT C 118 af 17.4.1998.

(3) EFT L 115 af 4.5.1999.